Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2021/C 398/19)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

Koonddokument

„Carne Ramo Grande“

ELi nr: PDO-PT-02640 – 13. oktoober 2020

KPN (X) KGT ( )

1. Nimetus(ed)

„Carne Ramo Grande“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Värske, jahutatud ja külmutatud liha, mis pärineb Ramo Grande tõugu veistelt, kes on kantud Ramo Grande veisetõu tõuraamatusse ja kes sündisid, kasvatati ja tapeti määratletud geograafilises piirkonnas kooskõlas käesoleva spetsifikaadiga.

Toodet „Carne Ramo Grande“ võib müüa rümba, poolrümba või veerandrümbana, samuti jaotustükkidena, mis võivad olla kas terved või viilutatud. Lisaks traditsioonilistele esitlusviisidele – rümbana või pakendatud jaotustükkidena (terved või viilutatud), võib toodet „Carne Ramo Grande“ müüa ka pakendatud hakklihana.

Liigile on iseloomulik erepunase värvusega liha (värvus muutub tavaliselt intensiivsemaks õhuga kokkupuutel ja vanema looma liha puhul), millel on tihe konsistents närvikimpude vahel muutuvas suhtes esineva sidekoe tõttu ja aromaatne lõhn. Ühtlaselt jaotunud rasv naha all, õõnsuste sees, lihaste ümber ja vahel. Pärlmuttervalge rasv, millel on pärast rümba jahutamist tihe konsistents. Puudutamisel ei ole rasvane.

Määratletud on viis vanusekategooriat:

— Vitelão [noorloom] – liha, mis on saadud vähemalt kaheksa, kuid mitte rohkem kui 12 kuu vanuste veiste kategooriasse Z liigitatud rümpadest, mille miinimumkaal on 110 kg.

— Novilho/a [pullvasikas/mullikas] – liha, mis on saadud vähemalt 12, kuid mitte rohkem kui 24 kuu vanuste isasloomade ja vähemalt 12 kuu vanuste lehmade tervetest rümpadest (vastavalt kategooria A ja E), mille miinimumkaal on 130 kg (kategooria A) ja 120 kg (kategooria E).

— Macho inteiro (Touro) [isaslooma terve rümp (pull)] – liha, mis on saadud vähemalt 24 kuud vanade isasloomade tervetest rümpadest (kategooria B), mille miinimumkaal on 200 kg.

— Castrado [härg või härjavärss] – liha, mis on saadud vähemalt 12 kuud vanade kastreeritud isasloomade rümpadest (kategooria C), mille rümba miinimumkaal on 130 kg.

— Vaca [lehm] – liha, mis on saadud juba poeginud lehmade rümpadest, mis on liigitatud kategooriasse D ja mille miinimumkaal 200 kg.

Liha on õrn, mahlakas ja maitsev. Kategooriatesse Vitelão ja Novilho/a kuuluv liha on õrnem, kuid teistesse vanusekategooriatesse kuuluv liha on samavõrd mahlakas ja maitsev.

Rümpade klassifitseerimine

Lubatud on järgmistesse tuvastatud kategooriatesse liigitatud rümbad.

— Lihakus:

Novilho/a [pullvasikas/mullikas]; Macho inteiro (Touro) [pull]; Castrado [härg/härjavärss] – lubatud on kategooriad S, E, U, R ja O.

Muud vanusekategooriad – arvestades Ramo Grande tõule iseloomulikke morfoloogilisi ja funktsionaalseid omadusi ning kasutatavaid loomapidamisviise, eeskätt seoses loomade soo, vanuse ja kaaluga tapmise ajal, on lisaks eespool loetletud kategooriatele lubatud ka kategooriasse P kuuluvad rümbad.

— Rasvasus:

rümbad, mille rasvasuse näitaja on 1, ei ole lubatud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Loomi söödetakse kooskõlas traditsiooniliste karjakasvatustavadega. Oma põhilise toidu saavad loomad karjatamisel looduslikel või täiustatud karjamaadel, mida kasutatakse vahetuks karjatamiseks ja kus kasvavad mitmesugused kõrrelised ja liblikõielised taimed, nagu näiteks Lolium perenne (inglise raihein), Lolium multiflorum (itaalia raihein), Trifolium repens (valge ristik), Trifolium pratense (punane ristik) ja Dactylis glomerata (harilik kerahein), mis kõik kasvavad tänu soodsatele pinnase- ja kliimatingimustele Assooridel aastaringselt.

Vasikad toituvad lehmapiimast vähemalt esimesed kolm elukuud. Piimast võõrutatakse nad 6–7 kuu vanuselt. Kuna vasikad käivad kuni selle ajani koos emasloomadega karjamaal, toituvad nad ka karjamaade taimedest ja koresöödast.

Täiskasvanud kariloomad toituvad värskest rohust, lisatoiduna antakse neile rohusilo, heina, haljasmaisi või maisisilo või muud põllumajanduslikus ettevõttes endas toodetavat sööta (nt maisiterad, kuivatatud maisikestad, maguskartuli varred, lainjalehine vaiguseemnik) või teistes Assooride põllumajanduslikes ettevõtetes toodetavat sööta.

Kui karjatamisega ei suudeta karja söödavajadusi täielikult rahuldada (tavaliselt väikestes, üksikult paiknevates põllumajanduslikes majapidamistes), eeskätt lõppjärgus, või kui halvad ilmastikutingimused toovad kaasa toidupuuduse, võib energia ja valkude saamiseks loomi toita segasöödaga. Lisasööt, mis on pärit väljastpoolt Assoore, ei tohi kunagi moodustada enam kui 50 % kuivainest loomade toidu aastases kogumahus.

3.4. Tootmise erietapid, mis peavad toimuma määratletud geograafilises piirkonnas

Sündimine, kasvatamine ja tapmine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Vaatamata esitlusviisile peab tootel „Carne Ramo Grande“ olema vähemalt üks järgmistest märgetest: „Carne Ramo Grande –- Denominação de Origem Protegida“ [Carne Ramo Grande – kaitstud päritolunimetus] või „Carne Ramo Grande DOP“ [Carne Ramo Grande KPN].

4. Geograafilise piirkonna täpne määratlus

Toote „Carne Ramo Grande“ geograafiline piirkond hõlmab Assoori saari, mis koosnevad üheksast saarest: Santa Maria, São Miguel, Terceira, Graciosa, São Jorge, Pico, Faial, Flores ja Corvo.

5. Seos geograafilise piirkonnaga

Assoori saartel on mõõdukas mereline kliima mõõdukate temperatuuride ja väikeste temperatuurikõikumistega, kõrge suhtelise õhuniiskuse ja rohkete sademetega. Saarte vulkaaniline pinnas koosneb liivsavimullast, liivakast saviliivast ning kergest ja keskmisest liivsavist ning see sisaldab rikkalikult orgaanilisi aineid ja kaaliumi.

Mulla ja kliima kombinatsioon tagab looduslikud tingimused, mis sobivad erakordselt hästi rohu tootmiseks, mis tähendab, et loomad saavad rohust toituda 365 päeva aastas.

Selline tootmissüsteem sõltub eelkõige karjatamisest ja sööda tootmisest. Tooted saadakse keskkonnasäästlike meetoditega ja väljastpoolt põllumajanduslikku ettevõtet tulev sisend on väga väike.

Assooride mulla- ja kliimatingimused soosivad aastaringset rohumaaviljelust. Temperatuuri ja sademete taseme muutuste tõttu tuleb siiski ette kõikumisi. Seetõttu on rohu kasvamise tippaeg kevad/suvi. Karjamaade elurikkus on väga hea ja see võimaldab katta aasta ringi valdava osa Ramo Grande tõugu kuuluvate kariloomade toitainevajadusest. Karjakasvatus on Assooridel alati tuginenud loodusvarade heale kasutamisele ning see on tihedalt seotud looduskeskkonnaga ja fookus on olnud kestlikkusel. Pärismaise tõu Ramo Grande üldisi tunnuseid mõjutavad arhipelaagi looduslikud tingimused ning sellesse tõugu kuuluvate loomade traditsioonilised kasutusviisid. Loomi on alati peetud kolmel põhjusel (veoloomadena ning liha ja piima saamiseks). Põllumajandustootjad tavatsesid kasutada Ramo Grande tõugu kuuluvaid pulle ühel või kahel paaritushooajal lehmade tiinestamiseks; seejärel nad kastreeriti ning õpetati välja künni- ja veoloomadeks. Need vajadused said täidetud ja järk-järgult hakkasid loomad andma ka liha ja piima, mis oli põllumajandustootjatele toiduks vajalik. Kuna karja kasvatamine tugines elatuspõllumajanduse mudelile, siis veetsid põllumajandustootjad palju aega oma loomade vahetus läheduses. Ekstensiivne põllumajandus ja põllumajandustootjate eriteadmised (loomade toidu ja loomapidamisviiside kohta) tagasid loomadele suurepärased elamistingimused. See on aidanud saada niivõrd silmapaistva kvaliteediga tooteid. Kuna loomad olid peamiselt veoloomad, puutusid inimesed nendega palju kokku, sest loomi tuli õpetada oma tööülesandeid täitma. Loomad näitasid üles suurt valmisolekut õppida ja olid väga kuulekad, eriti oma omanike puhul, kes omalt poolt hoolitsesid igati selle eest, et loomi söödetaks vastavalt nende pingutustele, ja et neid kaitstaks külma või muude halbade ilmastikutingimuste eest. Loomi hoiti peamiselt järgmistes kohtades: „atafonas“ (veskid), „palheiros“ (heinaküünid) ja „lojas“ (töökojad) inimeste kodudes, sest seal said loomad aasta kõige külmemal ajal sooja. Seega olid loomad inimestele väga lähedal ja loomaarmastust anti edasi ühest põlvkonnast teise. Tänapäeval tulevad nende kariloomade kasvatajad kokku kultuuriüritustel (paraadid, võistlused ja etnograafianäitused, mis on sageli seotud usurituaalidega püha vaimu auks), mis tugevdavad sidemeid ja koondavad inimesi, kes väärtustavad sellesse tõugu kuuluvate loomade kasvatamist ja tunnevad selle üle uhkust. On oluline märkida, et ehkki kariloomade keskmine arv põllumajandusliku ettevõtte kohta on väike, on nende jätkuv pidamine tõend tugevast emotsionaalsest sidemest loomadega.

Toote „Carne Ramo Grande“ maitse, õrnus ja mahlakus tuleneb loomade kasvatamise viisist. Tänu Assooride iseloomulikule pinnasele ja kliimatingimustele, samuti erilisele aretusmeetodile ja loomade kuulekale iseloomule saab neid aasta ringi karjatada.

Kuna liha saadakse rohumaadel kasvatatavatelt loomadelt, kellel on võimalik vabalt ühelt karjamaalt teise liikuda, on liha värvus tavaliselt intensiivsem. Vastavalt looma vanusekategooriale varieerub toote „Carne Ramo Grande“ värv nooremate loomade kahvatupunasest vanuse kasvades eredama punaseni. Rasva värv varieerub samuti looma vanusest sõltuvalt, olles nooremate loomade puhul valge ning muutudes härjavärsside ja täiskasvanud kariloomade (pullid ja lehmad) puhul kollasemaks.

Kliima (väga sobiv karjakasvatuseks) ja pinnas (viljakas ja kergesti haritav) tagavad üheskoos head karjamaad. See on võimaldanud Assooridele pärast saarte avastamist ja asustamist viidud kariloomadel kohaneda, areneda ja kujuneda ning omandada iseloomulikud geneetilised tunnused, mis määratlevad tänapäeval Ramo Grande tõugu.

Ramo Grande tõu kasvatajad on ainulaadse geneetilise pärandi kaitsjad, kes on otsustanud säilitada selle tõu oma eelkäijate pärandina mitme põlvkonna vältel ja sageli keerulistes oludes. Nad on alati püüdnud seda pärandit säilitada ja mõelnud kariloomadest kui oma laiema perekonnaringi osast. Assooride eri saartel peetavatel traditsioonilistel pidustustel ja eriti üritustel, mis on pühendatud pühale vaimule, on pakutavate traditsiooniliste roogade valmistamisel alati eelistatud nende loomade liha. Esindatud on eri saarte ja isegi eri külade teadmised ja traditsioonilised retseptid, mida on põlvest põlve edasi antud, et tuua esile selle tõu lihale eriomaseid maitseid ja aroome.

Need kariloomad on Assooride jaoks olulised tänu viisidele, kuidas neid jätkuvalt traditsioonilises põllumajanduses ja etnograafilistel pidustustel kasutatakse, aga ka oma olulisuse tõttu nii kohalikele kui ka külalistele pakutavates toitudes.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://tradicional.dgadr.gov.pt/images/prod_imagens/carne/docs/CE_Carne_Ramo_Grande_DOP.pdf

(1) ELT L 343, 14.12.2012, lk 1.